Пра духмяны хлеб на стале ў доме бабулі, пра матуліна аконца, дзе заўсёды гарыць агеньчык любові, пра роднае сяло, пра ціш і спакой малой радзімы юныя краязнаўцы расказвалі падчас краязнаўчай канферэнцыі. Палітра прадстаўленых даследаванняў была разнастайнай і багатай. Кожная вобласць прэзентавала некалькі цікавых тэм, арыгінальных ідэй, праектаў. Самым арыгінальным і крэатыўным, напэўна, быў праект “Ліда — турыстычны цэнтр Гродзеншчыны”, які прэзентавала Дар’я Грышкевіч з сярэдняй школы № 1 Ліды. Праект, распрацаваны пад кіраўніцтвам Наталлі Анатольеўны Ліханавай, накіраваны на павышэнне ўзроўню ведаў жыхароў Ліды пра гісторыю горада і складаецца з трох міні-праектаў: “Гісторыя пад нагамі”, “Гісторыя для ўсіх”, “Пазнаем гісторыю горада разам”.